Predkladacia správa

Vláda Slovenskej republiky dňa 21. decembra 2005 prerokovala a schválila Národný program rozvoja biopalív (ďalej len „program biopalív“). Prijala uznesenie č. 1022, v bode B.1. ktorého uložila podpredsedovi vlády a ministrovi hospodárstva v spolupráci s ministrom pôdohospodárstva a ministrom životného prostredia predložiť na rokovanie vlády návrh nariadenia vlády SR, ktorým sa zabezpečí realizácia programu biopalív v termíne do            31. marca 2006.

Účelom návrhu nariadenia vlády Slovenskej republiky o minimálnom množstve pohonných látok vyrobených z obnoviteľných zdrojov energie v motorových benzínoch a motorovej nafte uvádzaných na trh Slovenskej republiky je zabezpečenie realizácie programu biopalív a transpozície smernice Európskeho parlamentu a Rady 2003/30/ES z 8. mája 2003 o podpore používania biopalív alebo iných obnoviteľných palív v doprave (Mimoriadne vydanie Ú. v. EÚ, 13/zv.31) do právneho poriadku Slovenskej republiky.

Pri realizácii schváleného programu biopalív sa pre jeho „naštartovanie“ od r. 2006 neuvažuje s podporou štátu. Finančné dôsledky realizácie národných indikatívnych cieľov budú premietnuté do ceny finálneho motorového paliva. Z tohto dôvodu nebude mať nariadenie vlády vplyv na štátny rozpočet, ani na rozpočty obcí alebo vyšších územných celkov.

Výroba a používanie biopalív sú spojené so vznikom úžitkov a efektov, predovšetkým v oblasti zlepšovania kvality ovzdušia, ďalej s podporou využívania obnoviteľných zdrojov energie a z dlhodobého hľadiska aj so zabezpečením dodávok palív. Využitie biopalív ako náhrady časti motorových palív biozložkami možno charakterizovať aj ako príspevok k plneniu záväzkov vo vzťahu ku klimatickým zmenám podľa Kjótskeho protokolu a zároveň plnenie výzvy na zníženie závislosti na importovanej energii – rope. V neposlednom rade program biopalív výrazne prispeje k rozvoju vidieka a sektoru poľnohospodárstva v súlade s vládou schválenou koncepciou využitia poľnohospodárskej a lesníckej biomasy na energetické účely.

V dňoch 6. 2. až 15. 2. 2006 sa uskutočnilo skrátené medzirezortné pripomienkové konanie. Jeho vyhodnotenie je súčasťou materiálu. Rozpory boli odstránené. Terminológia  a pojmy návrhu nariadenia vlády vyplynuli z pripomienok uplatnených Ministerstvom financií SR, Inštitútom aproximácie práva Úradu vlády SR a Ministerstvom životného prostredia SR. Návrh nariadenia vlády sa predkladá na rokovanie Legislatívnej rady vlády bez rozporov z pripomienkového konania.

Návrh nariadenia vlády prerokovala dňa 11. 4. 2006 Legislatívna rada vlády SR, ktorá ho s pripomienkami odporučila predložiť na rokovanie vlády. Pripomienky legislatívnej rady, sekcie legislatívy a sekcie Inštitútu aproximácie práva Úradu vlády SR sú v návrhu nariadenia zapracované.

Návrh nariadenia vlády je v súlade s Ústavou Slovenskej republiky, zákonmi Slovenskej republiky, medzinárodnými zmluvami a inými dokumentmi, ktorými je Slovenská republika viazaná.